KIRJALLINEN KYSYMYS E-3094/01

esittäjä(t): Stavros Xarchakos (PPE-DE) komissiolle

(13. marraskuuta 2001)

Aihe: CD-levyjen piraattikopiot

Kreikkalaisessa lehdistössä julkaistujen tietojen ja Kreikan levy-yhtiöiden edustajien lausuntojen mukaan CD-levyjen piraattikopioiden tekeminen on saavuttanut valtavat mittasuhteet. Kreikan tilannetta verrataan jo Egyptin tilanteeseen vuonna 1984. Euroopassa Kreikka on selvästi ensimmäisellä sijalla ja maailmanlaajuisesti se on kymmenen ensimmäisen maan joukossa, verrattavissa sellaisiin maihin kuten Malesia ja Paraguay. On syytä panna merkille, että digitaalilevyjen laiton tuotanto kattaa 50 prosenttia Kreikan nykyisistä markkinoista yltäen 910 miljoonaan väärennettyyn CD-levyyn.

Sitä paitsi kreikkalaisessa lehdistössä esitetyissä arvioissa puhutaan valtion verotulojen menetyksestä, joka on 7 miljardin drakman luokkaa vuosittain. Talousrikosten selvityselimen mukaan kyse on vakavasta talousrikoksesta, joka totuttaa kansalaiset tällaiseen toimintaan, synnyttää valvonnan ulkopuolelle jäävän varjotalouden, jossa liikkuu suuria verottamattomia tuloja ja samanaikaisesti se vie joitakin henkilöitä rikollisen toiminnan pariin yhteiskunnallisen suvaitsevaisuuden verukkeella.

Kuinka komissio kommentoi tätä ennennäkemätöntä tilannetta Kreikassa? Mikä on vastaava tilanne muissa 14:ssä Euroopan unionin jäsenvaltiossa? Ovatko Kreikan viranomaiset tiedottaneet komissiolle ilmiön laajuudesta? Mihin toimiin komissio aikoo ryhtyä Euroopan tasolla tämän ilmiön kitkemiseksi?

Frederik Bolkesteinin komission puolesta antama vastaus

(18. joulukuuta 2001)

Komissio on tietoinen ilmiöstä, joka liittyy CD-levyjen piratismiin koko maailmassa, mutta myös Euroopassa ja tietyissä jäsenvaltioissa. Koska väärennösten ja laittomien piraattituotteiden ongelma pahenee ja haittaa innovaatiotoimintaa ja työllisyyttä, komissio on kuullut asianomaisia osapuolia vihreän kirjan(1) avulla. Tarkoituksena on määritellä ilmiön taloudelliset vaikutukset sisämarkkinoilla, arvioida sovellettavan lainsäädännön tehokkuutta ja ehdottaa lähestymistapoja, joita voitaisiin harkita tilanteen parantamiseksi.

Vihreän kirjan tulokset johtivat kiireellisesti toteutettavia toimia käsittävän toimintasuunnitelman laatimiseen (30. marraskuuta 2000 annettu tiedonanto väärentämisen ja tavaroiden laittoman valmistamisen vastaista toimintaa sisämarkkinoilla koskevan vihreän kirjan seurannasta(2)). Näitä toimia ovat ehdotus direktiiviksi, jolla vahvistetaan keinoja teollis- ja tekijänoikeuksien valvomiseksi, tietojenvaihdon ja hallinnollisen yhteistyön parantaminen, lainsäädäntöviranomaisten henkilöstön koulutus osana meneillään olevia ohjelmia sekä tutkimuksen aloittaminen väärentämistä ja tavaroiden laitonta valmistamista koskevien tietojen keruuta, analysointia ja vertailua koskevista menetelmistä. Komissio viimeisteleekin parhaillaan ehdotusta valvontadirektiiviksi, kehittelee aktiivisia koulutusohjelmia jäsenvaltioille ja jatkaa ja mukauttaa uusia koulutusohjelmia ehdokasmaille (esimerkiksi TAIEX-, PHARE- ja TACIS-ohjelmien kautta). Lisäksi komissio on jo aloittanut mainitun tutkimuksen, jonka on määrä valmistua vuoden 2002 aikana.

Näiden suunnitteilla tai jo valmisteilla olevien toimien lisäksi komissiolla on säännöllisiä yhteyksiä kaikkiin asianomaisiin jäsenvaltioihin, jotta se saisi ajantasaista tietoa ja voisi vaihtaa näkemyksiä siitä, miten piraattitoiminta saataisiin tehokkaammin kuriin.

(1) KOM(98) 569 lopullinen.

(2) KOM(2000) 789 lopullinen.